**ПОСЕБНИ СПОРАЗУМ О ПРВОЈ КРЕДИТНОЈ ЛИНИЈИ БРОЈ ЦРС1025 01 Д ЗА ФИНАНСИРАЊЕ ПРОГРАМСКЕ ОПЕРАЦИЈЕ ЗА РАЗВОЈНУ ПОЛИТИКУ ЗЕЛЕНОГ РАСТА У СРБИЈИ**

**ЗАКЉУЧЕН ИЗМЕЂУ:**

**РЕПУБЛИКЕ СРБИЈЕ**, коју заступа Влада Републике Србије посредством министра финансија, г-дин Синиша Мали, који је овлашћен да потпише овај споразум,

(у даљем тексту: „**Република Србија**ˮ или „**Зајмопримац**ˮ);

**И**

**ФРАНЦУСКЕ АГЕНЦИЈЕ ЗА РАЗВОЈ**,јавног субјекта Француске чији је рад уређен правом Француске, са седиштем на адреси 5, Rue Roland Barthes, 75598 Paris Cedex 12, Француска, уписаног у Трговински и регистар привредних друштава у Паризу под бројем 775 665 599, које заступа Dominique Hautbergue, у својству директора регионалне канцеларије за Западни Балкан, овлашћен да потпише овај споразум,

(у даљем тексту: „**АФД**ˮ или „**Зајмодавац**ˮ);

**БУДУЋИ ДА**

(А) Зајмодавац и Зајмопримац су закључили оквирни споразум на дан 26. јуна 2023. године (у даљем тексту: „Оквирни споразумˮ) у циљу финансирања Програма у складу са дефиницијом из Прилога 1А (*Опис Програма*) Оквирног споразума (у даљем тексту: „**Програм**ˮ).

(Б) У контексту Програма, Зајмопримац намерава да реализује Прву фазу Програма.

(Ц) У складу са решењем свог Управног одбора број Ц20221267 од 15. децембра 2022. године, АФД се сагласила да Зајмопримцу у складу са Оквирним споразумом стави на располагање први Кредит у укупном износу од стотину тридесет пет милиона евра (135.000.000 ЕУР) (у даљем тексту: „Први кредитˮ), под општим условима из Оквирног споразума и посебним условима из Посебног споразума о Првом кредиту.

**НА ОСНОВУ НАПРЕД НАВЕДЕНОГ, СТРАНЕ СУ СЕ СТОГА СПОРАЗУМЕЛЕ О СЛЕДЕЋЕМ:**

1. Дефиниције и тумачење

Речи и изрази написани великим почетним словом који се користе у овом посебном споразуму о Првом кредиту (укључујући и у напред наведеној преамбули и у Прилозима) имају значења која су им дата у Оквирном споразуму, осим ако у овом посебном споразуму о Првом кредиту није прописано другачије.

Речи и изрази који се користе у овом посебном споразуму о Првом кредиту тумаче се у складу са одредбама Прилога 2 (*Дефиниције и тумачење*) Оквирног споразума, осим ако није наведено другачије.

1. Кредит

У складу са условима из Финансијске документације, Зајмодавац ставља на располагање Зајмопримцу Први кредит у максималном укупном износу од стотину тридесет пет милиона евра (135.000.000 ЕУР) за финансирање Прве фазе Програма.

1. Општи услови – Оквирни споразум

Услови из Оквирног споразума су саставни део овог посебног споразума о Првом кредиту.

У складу са напред наведеним, услови који се примењују на Први кредит су услови из Оквирног споразума допуњени, тамо где је то примењиво, условима из овог посебног споразума о Првом кредиту.

1. Доступност Кредита и отплата

Рок за повлачење средстава који се примењује на Први кредит је 15. фебруар 2024. године.

Период почека који се примењује на Први кредит је тридесет шест (36) месеци почевши од Датума потписивања Посебног споразума о Првом кредиту.

Дани плаћања који се примењују на Први кредит су 15. април и 15. октобар сваке године.

Број једнаких полугодишњих рата главнице које се примењују на Први кредит је четрнаест (14).

Први Датум плаћања главнице Првог кредита је 15. октобар 2026. године.

Последњи Датум плаћања главнице Првог кредита је 15. април 2033. године.

1. Финансијски услови

Финансијски услови Првог кредита су следећи:

Износ: стотину тридесет пет милиона евра (135.000.000 ЕУР)

Маржа: нула кома шездесет одсто (0,60%) годишње.

Фиксна референтна стопа: три кома шездесет девет одсто (3,69%)

Датум утврђивања почетне каматне стопе:21. јун 2023. године

Индексна стопа на Датум утврђивања почетне каматне стопе: два кома деведесет пет одсто (2,95%).

Обештећење за превремену отплату: Обештећење за превремену отплату обрачунава се применом следећих процената на износ Кредита који се превремено отплати:

(а) ако отплата наступи између Датума потписивања (укључујући и тај дан) и прве годишњице Датума потписивања (искључујући тај дан): два кома пет одсто (2,5%);

(б) ако отплата наступи између прве годишњице Датума потписивања (укључујући тај дан) и друге годишњице Датума потписивања (искључујући тај дан): један кома пет одсто (1,5%);

(ц) ако отплата наступи између друге годишњице Датума потписивања (укључујући тај дан) и шесте годишњице Датума потписивања (искључујући тај дан): један одсто (1%);

(д) ако отплата наступи након шесте годишњице Датума потписивања (укључујући тај дан): нула кома педесет одсто (0,5%).

1. Ефективна укупна стопа (*Taux Effectif Global*)

У складу са члановима од Л. 314-1 до Л.314-5 и Р.314-1 и даље Привредног законика Француске и чланом Л. 313-4 француског монетарног и финансијског законика, Зајмодавац обавештава Зајмопримца, при чему Зајмопримац признаје и прихвата, да ефективна укупна стопа (*taux effectif global*) која се примењује на Први кредит може бити обрачуната по годишњој стопи од три кома осамдесет два одсто (3,82%) на основу календарске године од тристотине шездесет пет (365) дана и уз Каматни период од шест (6) месеци по стопи периода од један кома осамдесет девет одсто (1,89%), при чему:

(а) напред наведене стопе се дају само у информативне сврхе;

(б) напред наведене стопе су обрачунате на основу следећег:

(i) повлачење Првог кредита у потпуности по фиксној стопи на Датум потписивања Посебног споразума о Првом кредиту;

(ii) фиксна стопа за време трајања кредитне линије треба да износи три кома шездесет девет одсто (3,69%) годишње;

(ц) код напред наведених стопа у обзир се узимају накнаде и трошкови које сноси Зајмопримац у складу са овим посебним споразумом о Првом кредиту, под условом да те накнаде и трошкови остају фиксни и примењују се све до отплате Кредита у целини.

1. Изјаве

На Датум потписивања Посебног споразума о Првом кредиту, Зајмопримац изјављује да су изјаве и гаранције дате у складу са чланом 12 *(Изјаве и гаранције)* Оквирног споразума тачне.

1. Меродавно право, извршење и избор седишта

Меродавно право

На овај посебни уговор о Првом кредиту примењује се право Француске.

(б) Арбитража

Сваки спор који настане поводом Посебног споразума о Првом кредиту или у вези са њим упућује се на арбитражу и коначно решава тим путем у складу са Арбитражним правилима Међународне привредне коморе која се примењују на датум почетка арбитражног поступка, и то од стране једног или више арбитара који ће бити именовани у складу са тим Правилима.

Седиште арбитраже је у Паризу, а језик арбитраже је енглески.

Ова одредба о арбитражи остаје на снази и примењује се у потпуности ако се Посебни споразум о Првом кредиту прогласи ништавним или раскине или откаже и након истека Посебног споразума о Првом кредиту. Уговорне обавезе Страна у складу са Посебним споразумом о Првом кредиту не престају да важе ако једна Страна покрене судски поступак против друге Стране.

Стране изражавају изричиту сагласност да се, потписивањем Посебног споразума о Првом кредиту, Зајмопримац неопозиво одриче свих права на имунитет у погледу надлежности или извршења на који би иначе могао да се позове.

Да би се избегла свака сумња, ово одрицање обухвата одрицање од имунитета од:

1. било какве тужбе или правног, судског или арбитражног процеса који проистиче из овог посебног споразума о Првом кредиту или је везан за њега или се односи на њега;
2. изрицања заштитних мера или судског налога ради извршавања одређене радње или повраћаја имовине или прихода;
3. било које радње у циљу потврђивања, признавања, извршења или спровођења било какве одлуке, намирења, досуђења, извршног решења или, у случају стварне тужбе, било које радње у циљу пленидбе, одузимања или продаје било које његове имовине и прихода који проистичу из арбитраже или било ког правног, судског или управног поступка.

Зајмопримац се не одриче било каквог имунитета у погледу било којих садашњих или будућих (i) „просторија мисијеˮ у складу са дефиницијом из Бечке конвенције о дипломатским односима из 1961. године, (ii) „конзуларних просторијаˮ у складу са дефиницијом из Бечке конвенције о конзуларним односима из 1963. године, (iii) имовине која нису предмет правног промета, (iv) војне имовине и објеката, оружја и опреме намењених одбрани и државној и јавној безбедности, (v) потраживања чији је пренос ограничен законом, (vi) природних богатстава, добара у општој употреби, мрежа у јавној својини, водног земљишта и водних објеката у јавној својини, заштићених природних добара у јавној својини, културних добара у јавној својини, (vii) непокретности у јавној својини које, у целини или делимично, користе органи Републике Србије, аутономне покрајине и јединице локалне самоуправе за остваривање њихових права и дужности; (viii) удела односно акција које јавна предузећа и привредна друштва чији је власник Република Србија, аутономна покрајина или јединица локалне самоуправе имају у привредним друштвима, осим уколико постоји сагласност Републике Србије, аутономне покрајине или јединице локалне самоуправе на успостављање залоге на тим уделима, односно акцијама; (ix) покретних и непокретних ствари које користе здравствене установе, осим у случајевима у којима је хипотека заснована на основу одлуке Владе; (x) новчаних средстава и финансијских инструмената који су утврђени као средство обезбеђења у складу са законом којим се уређује финансијско обезбеђење, укључујући новчана средства и финансијске инструменте на којима је установљено заложно право у складу са тим законом; или (xi) других права и ствари који су међународним правом или међународним уговором изузети од извршења.

(ц) Избор седишта

Без дирања у одредбе било ког примењивог закона, за потребе доставе судских и вансудских писмена у вези са било којом горе наведеном радњом или поступком, Зајмопримац за потребе доставе неопозиво бира седиште на адреси из члана 18.1 (*Писмена комуникација и адресе*) Оквирног споразума, а АФД за потребе доставе бира адресу „AFD SIEGEˮ из члана 18.1 (*Писмена комуникација и адресе*) Оквирног споразума.

1. Ступање на снагу

Овај посебни споразум о Првом кредиту ступа на снагу на Датум ступања на снагу, како је наведено у Оквирном споразуму и остаје на снази и примењује се све док преостане било који износ за плаћање према Посебном споразуму о Првом кредиту.

Овај споразум је сачињен у три (3) изворна примерка, један (1) за Зајмодавца и два (2) за Зајмопримца, и потписан у Београду, Република Србија, на дан 26. јун 2023. године.

|  |
| --- |
| **ЗАЈМОПРИМАЦ** |
| **РЕПУБЛИКА СРБИЈА** |
|  |
|  |
|  |
| Коју заступа: **Име и презиме: Синиша Мали**  **У својству: Потпредседник Владе и министар финансија** |
|  |
| **ЗАЈМОДАВАЦ** |
| **ФРАНЦУСКА АГЕНЦИЈА ЗА РАЗВОЈ** |
|  |
|  |
|  |
| Коју заступа: **Име и презиме: Dominique Hautbergue У својству: Директор регионалне канцеларије за Западни Балкан** |
|  |
| **Супотписник, његова екселенција Пјер Кошар, амбасадор Француске** |
|  |